
๏ งามวิจิตรประดิษฐ์แล้วแววระยับ
ลายประดับเด่นคมสมสยาม
เถาวัลย์เลื้อยลายแย้มแต้มสีงาม
เทพพนมเด่นท่ามทิวเถาวัลย์

๏ เติมแต่งเมรุที่งามให้งามพร้อม
ประดับล้อมรอบชานปานสวรรค์
เรือนทั้งเก้าโดดเด่นเป็นเชิงชั้น
เรียงลดหลั่นลำดับรับมณฑล

๏ ไฟระย้าโยงย้อยห้อยประดับ
งามระยับโศภิตวิจิตรผล
แววจรัสรัศมีดั่งมีมนต์
ยิ่งน่ายลยามนี้ราตรีกาล

๏ แม้เป็นช่วงดวงฤดีที่โศกเศร้า
ใต้ร่มเงาอาลัยแผ่ไพศาล
เสียงปี่พาทย์สังคีตกรีดกังวาน
ยิ่งผสานให้พระเมรุโดดเด่นนัก

๏ สาธุชนมากมายอาลัยท่าน
ผู้สมภารทรงศีลแผ่นดินประจักษ์
เหนื่อยนานหนอกว่าสมัยจะได้พัก
เหนื่อยงานถักทอพระศาสน์มิขาดตอน

๏ บัดนี้พักร่างกายอยู่ในหีบ
หยุดเร่งรีบตามย้ำบอกคำสอน
ท่านผู้สืบศาสน์ไว้ให้บวร
ท่านพระครูอาทรกัลยาณคุณ

๏ ประดับเมรุสว่างไสวถวายเกียรติ
ทั้งพิธีละเมียดละไมหนุน
สานุศิษย์ทุกผู้รู้การุณย์
ต่างทุ่มแรงเป็นทุนเพื่อทดแทน

๏ งามวิจิตรเพริศแพร้วแววไสว
ดูยิ่งใหญ่สมเกียรติละเมียดแสน
ถวายท่านครั้งสุดท้ายผู้ไกลแดน
คงสัมฤทธิ์สถิตแคว้นพิมานเมือง

๏ มโหรีปี่ฆ้องก้องเสนาะ
สังคีตเพราะพริ้งเพลงบรรเลงเรื่อง
ศิษย์ทุ่มเททำถวายไม่กลัวเปลือง
น้อมเป็นเครื่องบูชาแด่อาจารย์ ๚๛

